Suomen Henkikirjoittajayhdistys ry

Oikeusministeriölle

Lausuntopyyntö OM 8/41/2005

Lausunto vihkimisoikeustyöryhmän ehdotuksesta hallituksen esitykseksi laeiksi vihkimisoikeuden myöntämisestä ja avioliittolain muuttamisesta (oikeusministeriön lausuntoja ja selvityksiä 2005:28) 

Suomen Henkikirjoittajayhdistys ry toteaa työryhmän ehdotuksen hallituksen esitykseksi laeiksi vihkimisoikeuden myöntämisestä ja avioliittolain muuttamisesta perustelluksi. Rekisteröityjä uskonnollisia yhdyskuntia koskevien vihkimisoikeuksien myöntämisen siirto opetusministeriöltä jollekin maistraatille voidaan nähdä tarkoituksenmukaisena useasta syystä. 

Maistraateilla on kokemusta vihkimistehtävään liittyvästä lainsäädännöstä sekä vihkijän oikeuksista ja velvollisuuksista. Maistraateista voidaan olettaa löytyvän pitkäaikaisen kokemuksen pohjalta riittävää ammattitaitoa arvioida mm. vihkijäksi soveltuvia henkilöitä. Maistraattien on muiden tehtäviensä puolesta hyvin luontevaa selvittää vihkijäksi ehdotetun osalta mm. täysi-ikäisyyttä sekä mahdollisia toimintakelpoisuuden rajoituksia omaan toimialaansa kuuluvina asioina. Tehtävän siirto maistraateille on perusteltua myös tehtävän hallinnollisen luonteen vuoksi. 

Periaatteellinen muutos vihkimisoikeuden antamisen harkinnassa uskonnolliselta yhdyskunnalta vihkijälle on tärkeä ja korostaa vihkimisoikeuksien henkilökohtaisuutta ja tehtävään liittyvää vastuuta. Sääntelyn muutos myös mahdollistaa vihkimisoikeuden myöntävälle viranomaiselle paremmat mahdollisuudet varmistua yksittäisen vihkijän kelpoisuudesta ja soveltuvuudesta tehtävään.

Henkikirjoittajayhdistys pitää tarkoituksenmukaisena työryhmän ehdotusta keskittää vihkimisoikeuksien myöntäminen yhdelle maistraatille. Asioiden valtakunnallisesti vähäinen määrä ja tehtävän erityisluonne puoltavat tällaista ratkaisua. 

Vihkimisoikeuden myöntämisestä tehdyn lakiehdotuksen 4 §:ssä mainittu vihkimisoikeuksien hakemisen yhteydessä edellytettävä selvitys uskonnollisen yhdyskunnan suorittamasta vihkijän perehdyttämisestä saattaa käytännössä olla hieman hankalaa mitä tulee perehdyttämisen suorittamisen asianmukaiseen varmistamiseen. Laadullisista kriteereistä varmistuminen tässä suhteessa on vihkimisoikeuden myöntävän maistraatin tehtävä. Ehdotuksen yksityiskohtaisissa perusteluissa esimerkkinä mainittu eräänlaisen vihkijäkurssin suorittaminen, silloin kun tällainen toteutetaan uskonnollisten yhdyskuntien omana yhteishankkeena, saattaa käytännössä muodostua laatukriteerien puolesta hieman hankalasti todennettavaksi.

Vihkimisoikeuden myöntämisestä tehdyn lakiehdotuksen 8 §:ssä on todettu Väestörekisterikeskuksen pitävän vihkimisoikeusrekisteriä. Tämä tarkoittaa asiallisesti nykyisen tilanteen jatkumista. Edelleen ehdotetun lainkohdan toisessa momentissa todetaan, että Väestörekisterikeskus voi antaa luvan rekisterin tietojen saamiseen teknisen käyttöyhteyden välityksellä mm. sellaiselle julkiselle yhteisölle, joka jatkuvasti tarvitsee rekisterin tietoja hyväksyttävää tarkoitusta varten. 

Kun vihkimisoikeuden myöntäminen tehdyn lakiehdotuksen nojalla esitetään siirrettäväksi opetusministeriöstä rekisterihallintoon maistraateille, tulisi samalla miettiä myös muiden rekisterin pitoon ja tietojenluovutukseen liittyvien tehtävien siirtämistä pois keskusviranomaistasolta. Luonnoksessa oleva Väestörekisterikeskuksen rooli perustuisi lähinnä historiallisiin syihin. Väestörekisterikeskuksen sijasta rekisterin tekninen ylläpitovastuu voisi kuitenkin olla Itä-Suomen lääninhallituksella siten kuin avioehtoasioiden ja lahjoitusasioiden rekisterien osalta on olemassa. Lisäksi Itä-Suomen lääninhallitus on vastikään käynnistänyt projektin avioehtoasioiden ja lahjoitusasioiden rekisterien teknisestä kokonaisuudistuksesta, joten vihkimisoikeusrekisterin tekninen suunnittelu ja perustaminen olisi mahdollista toteuttaa samassa yhteydessä. 

Tietojenluovutuksesta päättäminen teknisen käyttöyhteyden avulla voisi olla vihkimisoikeuksien myöntämiseen erikoistuneen maistraatin tehtävä.

Lainsäädäntöteknisesti vihkimisoikeusrekisterin ylläpito voitaisiin lisätä lakiin maistraattien eräistä henkilörekistereistä (4.2.2005/57), mutta myös luonnoksessa ehdotettu malli on toimiva edellä mainituin muutoksin toteutettuna. 

Raahessa 23. päivänä tammikuuta 2006 

Hannu Mäkelä
puheenjohtaja
Suomen Henkikirjoittajayhdistys ry.

Yhteystiedot:
Raahen maistraatti
PL 16, 92101 Raahe
puh. 071 876 1010 tai 040 – 700 5546
sähköposti: hannu.makela@olh.intermin.fi

Tiedoksi	Sisäasiainministeriö / Alueiden ja hallinnon kehittämisosasto